Gest ironic la adresa fake-news-urilor transmise de televiziunile de casă ale PSD: Mai mulți protestatari au venit în Piața Victoriei cu ”furci, coase și topoare” din carton

Un grup de protestatari a venit vineri în Piața Victoriei cu ”furci, coase și topoare” din carton, ironizând astfel unul dintre cele mai ridicole fake-news-uri transmise de România TV, una dintre televiziunile de casă ale PSD.

”Furcile și topoarele simbolizează Răscoala de la 1907. Ăsta e mesajul nostru pentru guvern. Noi le-am inventat. Venim din Bacău, tata și fiu. Este un mesaj pentru guvern”, au explicat autorii ”armelor” din carton.

La finalul lunii trecute, CNA a amendat România TV cu 15.000 de lei pentru difuzarea unui fake news referitor la manifestația pașnică ”Vrem Europa, nu Dictatură”, din 12 mai din Piața Victoriei. România TV a susținut pe tot parcursul zilei că la protest sunt oameni cu furci, bâte și topoare, încercând să compare mitingul cu răscoala din 1907.

Un alt fake news celebru la România TV a fost difuzat în iarna anului 2017, când mai mulți angajați ai postului de televiziune au susținut că la protestele împotriva OUG 13 George Soros a dat câte 50 de lei de om și 30 de lei de câine pentru a protesta împotriva Guvernului PSD. Televiziunea a fost atunci amendată cu 50.000 de lei pentru modul în care a reflectat protestele antiguvernamentale.

Un moment de un ridicol absolut a avut loc joi seara la România TV, în cea ce-a treia oră a prezenței lui Liviu Dragnea în studio: a fost difuzat apelul unui pretins preot ca oamenii să nu participe la protestele anunțate pentru vineri, unde sunt așteptați mai ales românii din diaspora.

”Unii rătăciți, plătiți cu bani murdari de afară, vor să dea foc la țărișoara noastră scumpă. Să nu-i lăsați (…) Lăsați-i acolo și retrageți-vă la casele voastre (…) Nu fiți părtași la distrugerile lor”, a spus, patetic, pretinsul preot.

”Este emoționant”, a fost reacția lui Liviu Dragnea. ”Majoritatea zdrobitoare a românilor au aceeași atitudine. Din ce în ce mai mulți români vor să susțină stabilitatea, vor să nu mai fie abuzuri (…) Toate aceste proteste vor să apere statul paralel și așa-zisa luptă anticorupție”, a mai spus liderul PSD.

El a adăugat că, din câte știe, forțele de ordine sunt pregătite. ”O să vedem mâine (vineri – n.red.) până la urmă. Este un miting politic: Orban a zis că merge, USR merge, Cioloș merge”, a mai susținut Dragnea.